b'\n_START_ARTICLE_\nPeer Gynt\n_START_PARAGRAPH_\nPeer Gynt on Henrik Ibsenin vuonna 1867 kirjoittama symbolinen n\xc3\xa4ytelm\xc3\xa4 Peer Gynt -nimisen henkil\xc3\xb6n el\xc3\xa4m\xc3\xa4nvaiheista ja mielikuvituksellisista seikkailuista. Palattuaan kotiin Peer vihdoin l\xc3\xb6yt\xc3\xa4\xc3\xa4 omimman itseytens\xc3\xa4 Solveigin, rakastavan naisen, luota. Edvard Grieg s\xc3\xa4velsi n\xc3\xa4ytelm\xc3\xa4\xc3\xa4n musiikin. Peer Gyntin on suomentanut professori Otto Manninen ja uudestaan Pentti Saarikoski.\n_START_SECTION_\nN\xc3\xa4ytelm\xc3\xa4n kulku\n_START_PARAGRAPH_\nPeer Gyntin is\xc3\xa4 Jon Gynt oli aikoinaan rikas ja kunniallinen mies, mutta h\xc3\xa4n joi kaikki rahansa, kuoli ja j\xc3\xa4tti k\xc3\xb6yhyyteen vaimonsa ja poikansa. Peer ei halua tulla is\xc3\xa4ns\xc3\xa4 kaltaiseksi ja unelmoi paremmasta el\xc3\xa4m\xc3\xa4st\xc3\xa4. Peerill\xc3\xa4 on kuitenkin paheensa: rehvastelu ja ylimielisyys. Peer unelmoi Ingridist\xc3\xa4 ja p\xc3\xa4\xc3\xa4tt\xc3\xa4\xc3\xa4 ry\xc3\xb6st\xc3\xa4\xc3\xa4 t\xc3\xa4m\xc3\xa4n Ingridin h\xc3\xa4\xc3\xa4p\xc3\xa4iv\xc3\xa4n\xc3\xa4. Hanke kuitenkin ep\xc3\xa4onnistuu ja Peer aloittaa hurjan pakomatkansa. Peer joutuu naisten kanssa my\xc3\xb6s muihin ongelmiin. Matkallaan h\xc3\xa4n tapaa Doveren \xc3\xa4ij\xc3\xa4n tytt\xc3\xa4ren sek\xc3\xa4 my\xc3\xb6hemmin Solveigin ja rakastuu molempiin._NEWLINE_Solveig muuttaa Peerin mets\xc3\xa4m\xc3\xb6kkiin asumaan, mutta Peer itse l\xc3\xa4htee monivuotiselle matkalle, jonka aikana h\xc3\xa4n toimii liikemiehen\xc3\xa4, beduiinip\xc3\xa4\xc3\xa4llikk\xc3\xb6n\xc3\xa4 ja profeettana. H\xc3\xa4n kiert\xc3\xa4\xc3\xa4 Marokon rannikoilla, k\xc3\xa4y Egyptiss\xc3\xa4 ja p\xc3\xa4\xc3\xa4tyy lopuksi hullujenhuoneelle. Kun h\xc3\xa4n p\xc3\xa4\xc3\xa4tt\xc3\xa4\xc3\xa4 lopulta palata takaisin, h\xc3\xa4nen laivansa haaksirikkoutuu, ja h\xc3\xa4n tapaa laivalla Oudon matkustajan._NEWLINE_Palattuaan kotikyl\xc3\xa4\xc3\xa4n Peer huomaa, ettei ole en\xc3\xa4\xc3\xa4 entisens\xc3\xa4 vaan haluaa luopua kaikesta kokemastaan. Peer vaipuu ep\xc3\xa4toivoon ja johtuu palaamaan Solveigin luo, joka on odottanut Peeri\xc3\xa4 siit\xc3\xa4 l\xc3\xa4htien, kun t\xc3\xa4m\xc3\xa4 l\xc3\xa4hti matkoilleen. Solveig vakuuttaa rakkauttaan Peerille.\n_START_SECTION_\nN\xc3\xa4ytelm\xc3\xa4n historia\n_START_PARAGRAPH_\nPeer Gynti\xc3\xa4 ei kirjoitettu alun perin esitett\xc3\xa4v\xc3\xa4ksi n\xc3\xa4ytt\xc3\xa4m\xc3\xb6ll\xc3\xa4, mutta suostuteltuaan yst\xc3\xa4v\xc3\xa4ns\xc3\xa4 Edvard Griegin s\xc3\xa4velt\xc3\xa4m\xc3\xa4\xc3\xa4n tekstiin musiikin Ibsen my\xc3\xb6hemmin muokkasi ja lyhensi tekstin musiikkin\xc3\xa4ytelm\xc3\xa4ksi.  Peer Gynt on kirjoitettu osittain Roomassa, Ischiassa ja Sorrentossa. Peer Gynt julkaistiin 14. marraskuuta 1867 K\xc3\xb6\xc3\xb6penhaminassa. Kirjan kustansi Gyldendalske Boghandel (F. Hegel), ja ensimm\xc3\xa4inen painos oli 1250 kappaletta. Parin viikon kuluttua siit\xc3\xa4 otettiin toinen, 2000 kappaleen painos. Kirjan hyv\xc3\xa4 myynti johtui Ibsenin edellisen n\xc3\xa4ytelm\xc3\xa4n Brandin suuresta suosiosta.'